<classify> MAKAMU wa Pili wa Rais, Balozi Seif Ali Iddi, amewataka wananchi kuimarisha amani ili kuepuka vurugu zinazoweza kulisambaratisha taifa katika kipindi hiki cha kuelekea uchaguzi mkuu utakaofanyika baadae mwaka huu.Alitoa mwito huo juzi wakati akizungumza na wafanyakazi wa ofisi yake kwa ajili ya kuuaga mwaka 2019 na kuukaribisha mwaka mpya 2020 nyumbani kwake Kama, nje kidogo ya mji wa Unguja.Alisema mwaka 2015 wananchi walishiriki uchaguzi mkuu kwa mafanikio makubwa pamoja na uchaguzi mkuu wa marudio mwaka 2016, hatua ambayo ilileta faraja kubwa kwa wananchi wote.Nawaomba wananchi wote tushiriki katika uchaguzi mkuu wa mwaka huu kwa kudumisha amani na utulivu mkubwa kwani vurugu haziwezi kuleta ushindi wa demokrasia, alisema. Aidha, Balozi Iddi aliwataka watendaji wa Ofisi ya Makamu wa Pili wa Rais na taasisi zake kufanya kazi kwa bidii na viwango, ili kutoa huduma bora kwa wananchi wa Zanzibar.Alisema Ofisi ya Makamu wa Pili wa Rais imekusanya wizara zote pamoja na taasisi zake kwa hivyo watendaji wake wanatakiwa kuwajibika kwa kiwango kikubwa ili kuleta ufanisi wa kazi kwa wananchi.Ofisi wa Makamu wa Pili wa Rais imebeba majukumu mengi kwa wananchi, hivyo watendaji wake mnawajibika kufanya kazi bila ya kuchoka ili kufikia matarajio mema ya wananchi, alisema.Awali, Waziri wa Nchi Ofisi ya Makamu wa Pili wa Rais, Mohamed Aboud, aliwapongeza watendaji wa serikali na taasisi zake zilizomo chini ya wizara hiyo kwa ufanisi na ubora wa kazi.Alisema wananchi wanahitaji huduma bora na ufanisi kwa ajili ya kuzipatia ufumbuzi changamoto na matatizo yao yanayowakabili. Aliwataka watendaji wote wa serikali mwaka 2020 kuongeza ubora wa huduma kwa wananchi.Matarajio yetu makubwa kwamba mwaka 2020 utakuwa wa kuongeza ufanisi wa kazi kwa wananchi na kuzipatia ufumbuzi changamoto zinazowakabili, alisema.Hafla hiyo ilihudhuriwa na wafanyakazi mbalimbali ambao kwa nyakati tofauti waliahidi kuleta ufanisi wa kazi katika kuwahudumia wananchi.  <topic>: KITAIFA 